Minn Londra l-Prim Ministru Borg Olivier bagħat messaġġ lill-poplu Malti: “F’din l-okkażjoni storika li fiha lħaqna ftehim finali dwar l-Indipendenza ta’ Malta l-ħsibijiet tiegħi naturalment iduru lejn il-poplu Malti. “Bl-għajnuna ta’ Alla, se nieħdu l-post li jixirqilna fost in-nazzjonijiet indipendenti tal-Commonwealth. Malta hi qrib li tirbaħ mill-ġdid is-sovranità tagħha u hu bi kburija ġustifikata u sodisfazzjon li jien qed inħabbar dan lill-poplu tiegħi. “Il-poplu Malti mhux nieqes minn avveniment kbar u m’għandi ebda dubju li din se jqisuha bħala waħda mill-akbar. Jiena ċert, li lkoll niffaċċjaw din l-era ġdida fl-istorja twila u glorjuża tagħna b’fidi, kuraġġ u determinazzjoni.” Ferħ mal-pajjiż kollu L-aħbar ġabet ferħ kbir fuq il-pajjiż kollu. Il-każini tal-Partit Nazzjonalista libsu l-libsa tal-festa, iżżejnu u nxtegħlu. Bdew isiru preparazzjonijiet biex il-Prim Ministru u d-delegazzjoni tiegħu jingħataw laqgħa ta’ eroj. Il-jum mistenni kien il-Ħadd 26 ta’ Lulju meta eluf ta’ nies inġabru l-ajruport ta’ Malta biex jilqgħu lil Borg Olivier. Kien hemm ukoll jilqgħuh rappreżentanti tal-Gvernatur ta’ Malta, tal-Arċisqof, ir-rappreżentanti konsulari tal-Istati Uniti, Franza, l-Italja u kapijiet ta’ dipartimenti tal-Gvern. Appena Borg Olivier deher fil-bieba tal-ajruplan il-poplu miġbur infexx f’dellirju ta’ ferħ, b’ċapċip li jtarrax, tixjir ta’ bnadar Maltin u tal-Partit Nazzjonalista u weraq tal-palm. Il-banda tal-Mellieħa li kienet fl-ajruport tallegra lill-poplu b’daqq ta’ marċi, appena niżel Borg Olivier mill-ajruplan daqqet l-Innu Malti u l-innu tal-Partit Nazzjonalista. F’sala attrezzata apposta fl-ajruport, taħt il-kliem ‘Merħba lill-ewwel Prim Ministru ta’ Malta Indipendenti’ Borg Olivier, flimkien mal-ministri kollha, kellem lill-istampa. Hu qal li l-vittorja li kien għamel ma kinetx waħda personali iżda waħda nazzjonali. Tenna li kien talab lill-Gvern Ingliż biex jiddikjara l-21 ta’ Settembru bħala Jum l-Indipendenza filwaqt li għamel appell għall-għaqda. Irrid ngħid li qatt ma rajt lil Borg Olivier daqshekk ferħan u kuntent. Wiċċu kien jixgħel is-sodisfazzjon u r-rebħa kbira li kien għamel għal pajjiżna. Mhux biss l-akkwist tal-indipendenza iżda trattat ta’ difiża reċiproka u ftehim finanzjarju li kienu jiggarantulna tranżizzjoni bla skossi u fondi biżżejjed biex niddiversifikaw l-ekonomija. Merħba ta’ eroj Mill-ajruport, f’karozza mikxufa, Ġorġ Borg Olivier akkumpanjat mill-Ministru Giovanni Felice telaq lejn il-Belt Valletta tul toroq mimlija minn Maltin kuntenti li bdew jitfgħu fuq il-karozza tal-Prim Ministru fjuri u konfetti. Min kull fejn għadda kien hemm dimostrazzjonijiet ta’ ferħ interrotti b’għotjiet ta’ bukketti ta’ fjuri minn diversi membri tal-pubbliku. Il-karozza tal-Prim Ministru akkumpanjata minn serbut twil ta’ karozzi – tant twil li niftakar li filwaqt li l-karozza b’Borg Olivier kienet għadha fit-triq tal-ajruport il-carcade kienet diġà waslet il-Blata l-Bajda – daħlet minn Bieb il-Belt – li allura kien qed jinbena mill-ġdid – tul Triq Rjali u niżlet għal Misraħ San Ġorġ. Tul Triq Rjali, mżejna għall-okkażjoni, Borg Olivier ġie ppreżentat bukketti quddiem il-każini ‘La Vallette’ u ‘King’s Own’ fost sparar ta’ musketterija mill-istess każini u salut mill-Ġonna ta’ Hastings. Mill-gallarija tal-Palazz Ġorġ Borg Olivier reġa’ kellem lill-poplu. Hu stqarr li fl-1921, bħala tifel, kien xhud mill-istess pjazza ta’ Dr Filippo Sceberras iħabbar l-għoti tal-ewwel gvern responsabbli lil Malta. Wara dawk is-snin kollha hu kien issa qed iħabbar l-akkwist tal-Indipendenza għal pajjiżna wara ġlieda hekk kbira fejn bħala poplu matur u ċivilizzat wasalna għall-indipendenza mingħajr vjolenza u tixtrid tad-demm. Il-Prim Ministru għamel appell qawwi għall-għaqda bejn il-poplu kollu. Il-Malta Independence Bill ried jgħaddi mill-House of Commons u l-House of Lords biex pajjiżna seta’ jsir indipendenti. Il-passaġġ ma kienx wieħed faċli. Il-Laburisti Maltin għamlu minn kollox biex l-Indipendenza ma tingħatalniex bil-kostituzzjoni li vvutaw dwarha b’maġġoranza l-Maltin u l-Għawdxin fir-referendum tal-Mejju 1964. L-aħħar ċans li kellhom kien li ma jgħaddix il-Malta Independence Bill mill-House of Commons. Għalhekk immanuvraw mal-Laburisti Ingliżi biex dawn ikunu kontra. Londra telgħu Agatha Barbara u Philip Muscat, żewġ deputati ewlenin Laburisti, biex jibbrifjaw lil-Laburisti Ingliżi. Irraġunaw li jekk il-Malta Independence Bill ma jgħaddix mill-House of Commons qabel l-elezzjoni fir-Renju Unit, jekk wara l-elezzjoni jitla’ l-Partit Laburista allura dan iwaqqaf kollox u Malta tibqa’ mingħajr indipendenza. Appoġġ għall-Indipendenza mil-Laburisti Ingliżi Ġara iżda, li minkejja li l-Laburisti Ingliżi kienu mifrudin dwar x’pożizzjoni jieħdu fuq l-indipendenza ta’ Malta, ix-shadow cabinet tal-Laburisti kien iddeċieda li jappoġġja uffiċjalment l-Indipendenza ta’ pajjiżna. Dan ma eskludiex il-fatt li kien hemm diversi deputati Laburisti li fil-House of Commons tkellmu kontra. Il-Malta Independence Bill ingħata l-ewwel qari tiegħu fil-House of Commons fit-22 ta’ Lulju. L-għada, it-23 ta’ Lulju l-istess liġi għaddiet mill-istadji kollha mill-House of Commons mingħajr division. Dan wara li emenda tal-Oppożizzjoni m’għaddietx wara li din ġiet megħluba mill-Gvern Konservattiv li kellu maġġoranza ta’ 64. Fis-27 ta’ Lulju l-Malta Independence Bill inqara għall-ewwel darba fil-House of Lords filwaqt li għadda mill-istadji kollha ta’ din il-Kamra fit-28 ta’ Lulju wara li emenda għal din il-liġi ġiet irtirata. Fil-31 ta’ Lulju l-Malta Independence Bill ingħata l-Kunsens Irjali. Dakinhar il-Prim Ministru Ingliż, Sir Alec Douglas Home ħabbar fil-Parlament Ingliż li librerija bil-ħidma ta’ referenza kostituzzjonali u parlamentari se tiġi ppreżentata lill-Parlament Malti bħala rigal tal-House of Commons fl-okkażjoni tal-Indipendenza. Biex il-Malta Independence Bill għadda mill-House of Commons ma kinetx xi biċċa xogħol żgħira. Kontra li din il-Liġi tgħaddi kien hemm personalitajiet importanti Laburisti bħal Harold Wilson, li aktar tard sar Prim Ministru: Arthur Bottomley, li nħatar Segretarju għar-Relazzjonijiet tal-Commonwealth fil-Gvern ta’ Wilson u Tom Driberg. Malta kellha lil George Brown, id-Deputat Kap tal-Partit Laburista Ingliż li kkonvinċa lil sħabu biex jappoġġjaw il-Malta Independence Bill. Biss minkejja kollox dawk li kienu kontra xorta tkellmu kontra l-liġi li tagħti l-Indipendenza lil pajjiżna. Imnalla li l-Malta Independence Bill għadda għaliex meta f’Ottubru tal-istess sena ssejħet elezzjoni ġenerali fir-Renju Unit il-Laburisti kellhom rebħa marġinali meta tellgħu 317-il deputat, bil-Konservattivi jtellgħu 304 u l-Liberali 9. Jirriżulta li Harold Wilson iddispjaċieh mil-linja li kien ħa kontra l-Indipendenza ta’ Malta tant li f’laqgħa li kellu meta kien Prim Ministru Ingliż ma’ Ġorġ Borg Olivier kien qallu: “I owe you a confession,” u spjegalu għaliex kienu ħadu l-linja li ħadu kontra l-Malta Independence Bill u li kien George Brown, aktar tard is-Segretarju tal-Istat għall-Affarijiet Barranin fil-Gvern ta’ Wilson, li ħadem biex il-Partit Laburista Ingliż joħrog uffiċjalment favur l-Indipendenza ta’ Malta. Tmiem tas-sensiela